مبروك علينا كمغاربة إلتحاق ولاد عادل الميلودي بأبيهم لمجال الغناء والطرب، وطبعا دابا يمكن ليه يعتازل الغناء وهو مطمئن أنه خلى خير خلف لخير سلف وأن الدرابو غادي يبقى مهزوز من حلوف حتى لبير الرامي، طبعا ماشي بالضرورة يكونوا ولادو عندهم نفس موهبة باهم، ولكن على الأقل يمكن يحاولو يكون عندهم نفس المسار ديالو ولو غير في يوتوب بعدا، واخا الصراحة الفيديو كليب لي دارو جا معطل على وقتو شوية، أما هو كان يلقى بلاصتو فالسوق أيام الفيسيدي ويتباع فسيدي واحد مع أغاني الشابة نبيلة والشابة فاتي أيام يكطع حوايجو ماه، وتكون مكتوبة في السيدي منوعات النشاط وتصويرة ديال الشابة نبيلة محزمة كتشطح ومن وراها بالة ديال التبن وبرويطة وحداها نعجة مهرارة. اليوتوب جوطية كبيرة فيها الصرف وكل واحد حاط فيها سلعتو وشحال كيصور منها، غير هو الفلوس فيها معندها علاقة بجودة المنتوج أو بإنحطاطه ولكن واش جا مع المزاج ديال المتتبعين ولا والو، تقدر تكون بلا موهبة بلا والو بحال نيبا مثلا ولكن تدخل صريف غير بديك تحية للثلج تحية للجمهور وهاهو فاتح دارو ومقري ولادو ومبعد على طريق الحبس، غير هو باش زوين اليوتوب هو أن فلوس الدولة مكتصرفش فيه بل كل واحد فيه معتامد على راسو وفيه المغنيين والشطاحة والممثلين ومصوري الأفلام القصيرة والطويلة والمغامرين وكاع دوك البرامج لي كنتي تلقى أحمض منها في التلفازة ومقيومة غالية على جيوب دافعي الضرائب في اليوتوب كاينة فابور ونتا كمشاهد كتحدد شكون تدعم وشكون لا. ولاد الميلودي تزادو للساحة الفنية وطبعا شبعو سبان وإنتقادات وديك الهدرة ديال وللى لي جا يغني، أنا بالنسبة ليا بما أن يوتوب سوق مفتوح من حق أي واحد يغني فيه أو يبكي أو يندب مادام أن المنتوج ديالو ماشي مفروض على المشاهدين ومادام أنه مامقيومش عليهم غالي بأموال دافعي الضرائب، على شنو الفرق مثلا بين الفنانين لي مشهورين غير فيوتوب وكيقادو داكشي بمجهود فردي وبين هادوك لي كتدعمهم وزارة الثقافة وكتمول الألبومات ديالهم ومعششين في التلفازة بينما حتى هوما الجودة والو وكولشي غارق فالردائة إذا للهم ردائة فابور عوض الردائة لي مخلص فيها من جيبي بلا مايتشاور معايا حد. 
مبروك علينا كمغاربة إلتحاق ولاد عادل الميلودي بباهم للغناء ودابا يمكن ليه يعتازل وهو مطمئن أنه خلى خير خلف لخير سلف وأن الدرابو غادي يبقى مهزوز من حلوف حتى لبير الرامي